Atassut: Peqqinnissaqarfik Naalagaaffimmut uterteqqinneqarli | Sermitsiaq.AG\nPeqqinnissaqarfiup ukiut 27-it matuma siorna angerlaanneqarnera kukkuneruvoq, Atassummi politiker Bentiaraq Ottosen taama isumaqarpoq. Suliassaqarfiup danskit naalagaaffianut uterteqqinneqarnissaa, taassuma kaammattutigaa.\nWednesday, 17. July 2019 - 14:05\n- Peqqinnissaqarfiup inuiaqatigiinnut kiffartuussinera naammanngilaq, piffissanngorsorinarporlu peqqinnissaqarfiup Naalagaaffimmut uterteqqinneqartariaqalernera. Nassuerutigisariaqarparpummi aningaasaqarnikkut sulisussaqarnikkullu immitsinnut artukkerujussuarsimasugut, innuttaasullu pilliutigiinnaqqalerlutigit, Bentiaraq Ottosen erseqqissaavoq. Taanna isumaqarpoq suliassaqarfik akisussaaffik danskit naalagaaffiata isumagilluarnerusinnaagaa.\nAammali erseqqissaatigaa taama isiorneq “akisussaaffitsinnik” qimarratiginninnertut isigineqassanngitsoq.\nPeqqinneq namminiilivinnermit salliussaaq\n- Inuup peqqissusaa salliuttuartariaqarparput namminiilivinniapiloornermullu pilliutiginngisaannarlugu. Utertitsinissarlu kanngusuutigineqarpallaassappat minnerpaamik ilinniutigisariaqarparput oqartussaaffinnik tigusiniapiloornersuaq inuit atugaannik, peqqissusaannik, allaallu inuunerannik naleqartarmat. Siunissamilu akisussaassuseqarnerusumik aalajangiinissaq pingaartinnerullugu​​​, politikeri tusagassiutinut nalunaaruteqarluni allappoq.